ΓΡΑΠΤΗ ΕΡΩΤΗΣΗ E-1968/96 υποβολή: Friedrich-Wilhelm Graefe zu Baringdorf (V) προς την Επιτροπή (16 Iουλίου 1996)

Θέμα: ΒΣΕ (Σπογγώδης εγκεφαλοπάθεια των βοοειδών)

Η Επιτροπή έχει υποστηρίξει επανειλημμένως ότι οι διάφορες μέθοδοι ελέγχου της BSE που συζητούνται στα μέσα ενημέρωσης είναι ακατάλληλες και αναξιόπιστες. Σε ποιές επιστημονικές έρευνες βασίζει η Επιτροπή την άποψή της; Ιδιαίτερα, ποιές έρευνες διεξήχθησαν και ελήφθησαν υπ' όψη στις εκτιμήσεις της Επιτροπής για τις δοκιμές ζωντανών ζώων που διεξήγαγε ο Δρ. H.Narang;

Η Επιτροπή, επικαλούμενη την Παγκόσμια Οργάνωση Υγείας (ΠΟΥ), εξέφρασε την άποψη ότι η παραγωγή ζελατίνης υπό ορισμένες προϋποθέσεις δεν δημιουργεί κίνδυνο προσβολής από μολυσματικές ουσίες. Γνωρίζει η Επιτροπή τα επιστημονικά δεδομένα επί των οποίων βασίζεται η άποψη της ΠΟΥ; Αληθεύει ότι συχνά δεν χρησιμοποιείται υδροξείδιο του νατρίου (NaOH) για την παρασκευή ζελατίνης από βοοειδή, και ότι ακόμη και στην περίπτωση χρησιμοποίησής του, η συγκέντρωση είναι περίπου 20 φορές χαμηλότερη, για να επιτευχθεί, σύμφωνα με τις γνώσεις που διαθέτει σήμερα η επιστήμη, η αδρανοποίηση του μικροβίου;

Απάντηση του κ. Fischler εξ ονόματος της Επιτροπής (7 Οκτωβρίου 1996)

Η Επιτροπή είναι ενήμερη για τις δοκιμές σε ζωντανά ζώα που ανέφερε το Αξιότιμο Μέλος του Κοινοβουλίου και προσέφερε στον επιστήμονα τη δυνατότητα να παρουσιαστούν οι δοκιμές του ανεξάρτητα από τις αρχές του Ηνωμένου Βασιλείου. Ο εν λόγω επιστήμονας δεν αποδέχθηκε την προσφορά. Αλλες μέθοδοι δοκιμών που συζητήθηκαν στηρίζονται στην εξέταση δειγμάτων εγκεφαλονωτιαίου υγρού. Η εν λόγω δειγματοληψία είναι πολύ δύσκολη να εκτελεσθεί σε ζωντανά ζώα και, κατά συνέπεια, δεν είναι κατάλληλη για ένα πρόγραμμα εξέτασης ευρείας κλίμακας. Εντουτοις, η Επιτροπή θα εκτιμήσει βεβαίως οποιεσδήποτε μεθόδους δοκιμών για ζωντανά ζώα που θα προταθούν. Πρόσφατα, λήφθηκαν πληροφορίες σχετικά με μία δοκιμή για την τρομώδη νόσο των προβάτων (scrapie) με τη χρήση υλικού που προέρχεται από τις αμυγδαλές. Η μέθοδος αυτή εξετάζεται επί του παρόντος και μπορεί να αποδειχθεί χρήσιμη για τη ΣΕΒ.

Η Επιτροπή ζήτησε από τον καθηγητή Weismann της Ζυρίχης να συστήσει μία ομάδα εμπειρογνωμόνων για την παροχή συμβουλών σχετικά με τις ερευνητικές ανάγκες, συμπεριλαμβανομένων συμβουλών στον τομέα της δοκιμής σε ζωντανά ζώα.

Η έκθεσή του αναμένεται σύντομα. Η έκθεση μιας διαβούλευσης του παγκόσμιου οργανισμού υγείας σχετικά με θέματα δημόσιας υγείας όσον αφορά τις ανθρώπινες και ζωικές μεταδόσιμες σπογγώδεις εγκεφαλοπάθειες, της 2-3 Απριλίου 1996, αναφέρει ότι: «Η ζελατίνη στην τροφική αλυσίδα θεωρείται ασφαλής εάν παράγεται με βιομηχανική μέθοδο στην οποία χρησιμοποιούνται συνθήκες παραγωγής που έχουν αποδείξει ότι εξουδετερώνουν σημαντικά οποιαδήποτε υπολειμματική μόλυνση που πιθανόν να βρίσκεται στους ιστούς».

Τα επιστημονικά στοιχεία στα οποία στηρίζεται η γνώμη αυτή παρατίθεται στο παράρτημα της έκθεσης.

Η Επιτροπή είναι ενήμερη για τις διάφορες μεθόδους παραγωγής της ζελατίνης. Για την παραγωγή ζελατίνης στο Ηνωμένο Βασίλειο, η απόφαση της Επιτροπής 96/362/ΕΚ ((ΕΕ αριθ. L 139 της 12.06.1996 )) απαιτεί οι πρώτες ύλες να αποτελούνται μόνο από ιστούς χαμηλού κινδύνου σύμφωνα με τα κριτήρια του Διεθνούς Γραφείου Επιζωοτιών και η μέθοδος να περιλαμβάνει επεξεργασία τόσο αλκαλική όσο και οξική ή μόνο αλκαλική για παρατεταμένες χρονικές περιόδους σε υψηλές συγκεντρώσεις, που θα ακολουθείται από θερμική επεξεργασία. Οι μέθοδοι βρίσκονται επί του παρόντος υπό εξέταση.